การควบคุมภายใน 

รายงานของคณะกรรมการตรวจสอบ

คณะกรรมการตรวจสอบ บริษัท ซีเอ็ดยูเคชั่น จำกัด (มหาชน) มีจำนวน 3 ท่าน ดังนี้

1. นายสาโรช ล้ำเลิศประเสริฐกุล ประธานกรรมการตรวจสอบ

2. นายประวิทย์ ตันติวศินชัย กรรมการตรวจสอบ

3. นายสมชาย หาญจิตต์เกษม กรรมการตรวจสอบ

คณะกรรมการตรวจสอบมีขอบเขต หน้าที่และความรับผิดชอบที่สำคัญ ดังนี้

-   สอบทานรายงานทางการเงินให้มีการปฏิบัติตามมาตรฐานการบัญชีอย่างถูกต้อง
    และมีการเปิดเผยข้อมูลอย่างเพียงพอ

-   สอบทานให้บริษัทมีระบบการควบคุมภายใน
    และการตรวจสอบภายในที่เหมาะสมและมีประสิทธิภาพ

-   สอบทานให้บริษัทปฏิบัติตามกฎหมาย ว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ และกฎหมายที่เกี่ยวข้องกับธุรกิจของบริษัท

-   พิจารณาการเปิดเผยข้อมูลของบริษัท ในกรณีที่เกิดรายการที่เกี่ยวโยงกัน
    หรือรายการที่อาจมีความขัดแย้งทางผลประโยชน์ให้มีความถูกต้องครบถ้วน

-   พิจารณาคัดเลือก และเสนอแต่งตั้งผู้สอบบัญชีของบริษัท

-   ปฏิบัติการอื่นใดตามที่คณะกรรมการของบริษัทมอบหมาย
    ภายในขอบเขตความรับผิดชอบของคณะกรรมการตรวจสอบ

ในการปฏิบัติงานที่ผ่านมา คณะกรรมการตรวจสอบได้มีการประชุม 5 ครั้ง
เพื่อทำการสอบทานงบการเงินรายไตรมาส และงบการเงินสำหรับปีสิ้นสุดวันที่ 31 ธันวาคม 2543
ได้ประชุมร่วมกับผู้สอบบัญชีภายนอก ฝ่ายจัดการ ฝ่ายบัญชี และการเงิน
และฝ่ายตรวจสอบภายในของบริษัท เพื่อพิจารณาการจัดทำรายงานทางการเงิน
และการเสนอรายงาน ตลอดจนรับฟังคำชี้แจงของผู้สอบบัญชีภายนอก
และข้อเสนอแนะภายหลังการตรวจสอบร่วมกับฝ่ายจัดการและผู้ที่เกี่ยวข้องในการสอบทานข้อมูลที่ส่งให้หน่วยงานกำกับดูแล
สอบทานและพิจารณาร่วมกับฝ่ายจัดการของบริษัทให้มีระบบการควบคุมภายในและตรวจสอบภายในที่มีประสิทธิภาพและเหมาะสม
อย่างไรก็ตามในปี 2543
เป็นเพียงจุดเริ่มต้นของการทำงานของคณะกรรมการตรวจสอบในอนาคตคณะกรรมการตรวจสอบ
จะผลักดันให้มีการพัฒนาการตรวจสอบภายในของบริษัท ในขอบเขตที่กว้างขึ้นและมีประสิทธิภาพยิ่งขึ้น
เพื่อเป็นเครื่องมือของฝ่ายบริหารในการกำกับดูแลให้มีการปฏิบัติตามนโยบายที่วางไว้และพัฒนาให้เป็นองค์กรที่มีระบบการกำกับดูแลกิจการที่ดี

สำหรับปี 2544
คณะกรรมการตรวจสอบได้พิจารณาและให้ความเห็นชอบแผนการตรวจสอบภายในของฝ่ายตรวจสอบภายใน
และให้จัดทำรายงานการตรวจสอบเสนอต่อคณะกรรมการตรวจสอบทุกไตรมาส
นอกจากนี้ได้พิจารณาคัดเลือกและเสนอแต่งตั้ง บริษัทสำนักงาน เอ เอ็ม ซี จำกัด
เป็นผู้สอบบัญชีสำหรับปี 2544 ต่อคณะกรรมการของบริษัท
เพื่อนำเสนอต่อที่ประชุมสามัญผู้ถือหุ้นอนุมัติต่อไป

  ( นายสาโรช ล้ำเลิศประเสริฐกุล )

  ประธานคณะกรรมการตรวจสอบ

19 มีนาคม 2544

รายงานระบบการควบคุมภายในด้านบัญชี

  วันที่ 2 มีนาคม 2544

เรื่อง รายงานระบบการควบคุมภายในด้านบัญชี

เรียน คณะกรรมการ

  บริษัท ซีเอ็ดยูเคชั่น จำกัด (มหาชน)

  46/87-90 ชั้น 19 อาคารเนชั่นทาวเวอร์

  ถ.บางนา-ตราด บางนา กรุงเทพฯ 10260

  ตามที่บริษัทฯ ได้รับมอบหมายให้ตรวจสอบงบการเงินของบริษัท ซีเอ็ดยูเคชั่น จำกัด (มหาชน)
  สำหรับปีสิ้นสุดวันที่ 31 ธันวาคม 2543 ตามมาตรฐานการสอบบัญชีที่รับรองทั่วไป
  เพื่อแสดงความเห็นว่างบการเงินดังกล่าวแสดงฐานะการเงินและผลการดำเนินงาน
  โดยถูกต้องตามที่ควรในสาระสำคัญตามหลักการบัญชีที่รับรองทั่วไปหรือไม่เพียงใดนั้น บริษัทฯ
  ได้ศึกษาและประเมินประสิทธิภาพระบบการควบคุมภายในด้านบัญชี
  ตามที่เห็นว่าจำเป็นเพื่อประโยชน์ในการกำหนดขอบเขตการปฏิบัติงานตรวจสอบให้รัดกุมและเหมาะสม

  บริษัทฯ ขอเรียนว่าการตรวจสอบบัญชีมิได้ตรวจสอบทุกรายการหากแต่ได้ใช้วิธีทดสอบเท่านั้น
  นอกจากนี้การศึกษาและประเมินประสิทธิภาพระบบการควบคุมภายในด้านบัญชีมีวัตถุประสงค์ตามที่กล่าวในตอนต้น
  ดังนั้น จึงไม่อาจชี้ให้เห็นจุดอ่อนที่อาจมีอยู่ในระบบการควบคุมภายในได้
  อย่างไรก็ดีในการตรวจสอบบัญชี บริษัทฯ
  ไม่พบจุดอ่อนที่มีสาระสำคัญของระบบการควบคุมภายในด้านบัญชี
  ซึ่งมีผลกระทบต่องบการเงินดังกล่าว

  บริษัทฯ ขอขอบคุณฝ่ายบริหารและเจ้าหน้าที่ของบริษัทฯ ที่ได้ให้ความร่วมมือ
  และสนับสนุนการปฏิบัติงานของเจ้าหน้าที่ของบริษัทฯ เป็นอย่างดี

  ขอแสดงความนับถือ

  (นายสมชาย คุรุจิตโกศล)

  กรรมการผู้จัดการ